ആര്ടിപിസിആര് പരിശോധനാ ഫലത്തില് മാറ്റംമറിച്ചില് നെടുങ്കണ്ടം: കോവിഡ് പരിശോധനാ ഫലത്തില് മാറ്റംമറിച്ചില്. ആദ്യം പോസിറ്റീവാണെന്നു പറഞ്ഞ ഫലം മണിക്കൂറുകള്ക്കകം നെഗറ്റീവ് ആയി. നെടുങ്കണ്ടത്തെ സ്വകാര്യ ലാബില് നടത്തിയ ആര്ടിപിസിആര് പരിശോധനയുടെ ഫലത്തിലാണ് മണിക്കൂറുകള്ക്കുള്ളില് മാറ്റം മറിച്ചിലുകള് ഉണ്ടായത്. നെടുങ്കണ്ടം ചക്കക്കാനത്ത് പ്രവര്ത്തിക്കുന്ന തയ്യല്കടയിലെ തമിഴ്നാട് സ്വദേശിയായ ജോലിക്കാരനാണ് കന്പത്തേക്ക് പോകുന്നതിനായി വെള്ളിയാഴ്ച ആര്ടിപിസിആര് ടെസ്റ്റ് നടത്തിയത്. തയ്യല്കടയില് നാലു ജോലിക്കാരാണുള്ളത്. ഇതില് രണ്ടുപേര് കന്പം സ്വദേശികളാണ്. ഇതിലൊരാള്ക്ക് കന്പത്തെ വീട്ടില് പോകുന്നതിനായാണ് ടെസ്റ്റ് നടത്തിയത്. റിസല്റ്റ് എത്താതിരുന്നതിനെത്തുടര്ന്ന് ഇന്നലെ ഉച്ചയ്ക്ക് പന്ത്രണ്ടരയോടെ ഇയാള് ലാബിലേക്ക് വിളിച്ചപ്പോഴാണ് താങ്കള് പോസിറ്റീവാണെന്നും ക്വാറന്ൈറനില് പോകണമെന്നും ലാബ് അധികൃതര് പറഞ്ഞത്. വിവരമറിഞ്ഞതോടെ കടയുടമ കട അടയ്ക്കുകയും മറ്റു ജീവനക്കാരെ വീട്ടിലേക്കു പറഞ്ഞുവിടുകയും ചെയ്തു. തുടര്ന്ന് പോസിറ്റീവായെന്ന് ലാബുകാര് പറഞ്ഞ വ്യക്തിയെ ആംബുലന്സില് കന്പത്തെ വീട്ടിലെത്തിക്കുകയും ചെയ്തു. അധികം താമസിയാതെ ഇയാളുടെ ഫോണിലേക്ക് കോവിഡ് പരിശോധനാ ഫലം നെഗറ്റീവാണെന്ന സര്ട്ടിഫിക്കറ്റും വന്നു. ഇതിനിടെ തയ്യല് കടയിലെ ഇടപാടുകാരെ ഉടമ വിവരം വിളിച്ചറിയിച്ചതോടെ ഇടപാടുകാരും അങ്കലാപ്പിലായി. കടയുടമയും സുഹൃത്തുക്കളും ലാബിലെത്തി വിശദീകരണം ആരാഞ്ഞെങ്കിലും തൃപ്തികരമായ മറുപടി നല്കാന് ഇവര്ക്കായില്ല. വിവരമറിഞ്ഞ് നെടുങ്കണ്ടം പോലീസ് എത്തി പരാതി നല്കാന് നിര്ദേശിക്കുകയും ചെയ്തു. ലാബുകാരുടെ നിരുത്തരവാദപരമായ നടപടിക്കെതിരെ ഡിഎംഒയ്ക്ക് പരാതി നല്കുമെന്ന് തയ്യല്കട ഉടമ പറഞ്ഞു.